En togpassager blev sent tirsdag aften taget i både at stjæle og køre uden billet.

Én ulykke kommer sjældent alene, siger man - og for en togpassager på vej nordpå sent tirsdag aften kom én forbrydelse heller ikke alene. Syd for Hobro opdagede togkontrolløren, at passageren ikke have købt billet til toget. Derfor indkasserede vedkommende ikke overraskende en flot kontrolafgift. Men dér stoppede historien ikke. Kort efter blev passageren nemlig taget i at stjæle et stykke chokolade fra en kurv på 1. klasse i toget - og så slap togkontrollørens tålmodighed op. Derfor blev passageren bedt om at stige af toget i Hobro, men det nægtede han at gøre. Altså måtte kontrolløren kontakte Nordjyllands Politi, som stod klar på perronen, da toget landede i Aalborg. Den genstridige passager kunne derfor ikke nøjes med en afgift for at droppe billetten, han modtog også en sigtelse for tyveri, skriver Nordjyllands Politi i døgnrapporten.